
			Para Iria Veiga e Lorena Souto, irmás da caridade1 e bruxas da obra escocesa2.

			Por agardar por min e acollerme nestes longos anos e porque sabemos

			o momento no que o bosque botará a andar anunciando o final dos reis.

			
				
					1 «Sisters of Mercy», en COHEN, Leonard, The songs of Leonard Cohen (1963: Cara A, 5º corte).

				

				
					2 «Be lion-mettled, proud; and take no care / Who chafes, who frets, or where conspirers are: / Macbeth shall never vanquish’d be until / Great Birnam wood to high Dunsinane hill / Shall come against him» (Shakespeare, 1606). En tradución de Fernando Pérez-Barreiro Nolla editada por Galaxia: «Sé rexo como un león, baril, e non che importe / quen se encirra, conspira ou se enrabecha. / Nunca Macbeth terá de ser vencido / hasta que o grande bosco de Birnam / camiñe cara o Coto de Dunsinane / para vir contra del».

				

			

		

	
		
			We die with the dying: 

			See, they depart, and we go with them. 

			We are born with the dead: 

			See, they return, and bring us with them. 

			The moment of the rose and the moment of the yew-tree

			Are of equal duration. A people without history

			Is not redeemed from time, for history is a pattern 

			Of timeless moments.[...]

			T.S. Eliot, “Little Gidding”, Four Quartets

			Pra vós, homes da terra e de terra.

			Pra vós, que non sabedes ler, é iste libro.

			Dedicatoria en Memorias de Tains, de Gonzalo R. Mourullo

			¿Teremos folgos para acometer con alta cobiza e rexa vontade a empresa de superar a nosa actitude tradicional de pasivo lirismo cunha nova actitude de resonancias máis épicas? Iso sería entrar de novo na Historia, que é a meta irrenunciábel dos pobos que teñen concencia de si mesmos.

			Ramón Piñeiro a Francisco Fernández del Riego en 1948

		

	
		
			Contar e ser: repertorios en xogo nun tempo incerto

			A partir do ano 2016 entramos nunha fase de balances e de reconsideracións sobre a nosa modernidade e as súas dinámicas. Coa memoria relativamente viva do proxecto das Irmandades da Fala, e agora mesmo cun horizonte situado xa noutros varios centenarios por viren, case inmediatos algúns, trátase de lembrar e repensar o que Galiza soñou ser no terreo cultural e político –o que puido ser– nun tempo histórico a primeira vista máis convulso que o actual. Corresponde, pois, analizar os condicionamentos, logros e rupturas daquela modernidade e do seu imaxinario nacional, e asemade os seus raigaños románticos, toda a construción identitaria procedente do século XIX. Pero arestora, máis en particular, atánguennos os ecos daquela modernidade que se deixaron escoitar aínda durante a longa noite de pedra da ditadura franquista e no bacento abrente posterior, suxeito aínda aos relanzos da historia. Entre aqueles ecos, xaora, os destinados a (re)configurar unha idea posíbel de nación, con apoio certo en determinados repertorios, discursividades, organizacións e ferramentas varias de acción cultural e política, non todos eles xa activos naquel tempo de esperanza fanado, cos propios ideais republicanos, no verán de 1936.

			Son angueiras obrigadas as deses balances e análises, tanto dunha perspectiva institucional como simplemente académica (historiográfica, sociolóxica, económica, culturolóxica...), aínda que resulten a fin de contas tamén algo retortas. En especial, polo tratamento do que se denominou hai un momento dinámicas, pois de xeito non infrecuente aqueles balances (máis canto máis institucionais son) introducen unha espectacularización do pasado e das súas disputas e conflitividades, con ese ambivalente xogo entre a substancia das efemérides e o consumo efémero dunha contemplación delas que enmarca os tempos idos sob un tenue nimbo museal, como de panteón, segundo en certa ocasión deixou anotado Eva Kushner a propósito dos usos máis correntes de series historiográficas como a literaria. Por esa vía, o estudo do que en orixe foron dinámicas, diferenzas en conflito, loitas por unha hexemonía e algunha forma de control, se reconduce ao estatismo da foto fixa na que todo o mundo parece estar satisfeito co que é ou representa ser. E a fe que non se trata dunha anomalía privativa, pois así acontece en toda a parte debido quizais ao acomodo fácil desa clase de narrativas no plano dunha recepción dirixida.

			Súmase a todo o anterior, a consciencia común de estarmos a ingresar nunhas coordenadas civilizatorias e políticas que presupomos profunda e radicalmente novas nas diversas escalas que se opte por considerar, entre o global e o local, hoxe a miúdo indiscerníbeis. Unhas coordenadas insólitas dadas as condicións tecnolóxicas do tempo actual; insólitas e, por outra parte, alarmantes en numerosos aspectos, incluído de novo, como no tempo de entreguerras, todo canto atinxe ás liberdades e á igualdade.

			Revisitarmos así os vellos programas de intervención social e política, as andadas concepcións planificadoras da vida cultural para comunidades como a galega, facérmolo con perspectiva crítica, fortalecida por unha heurística e unha metodoloxía sólidas, cohesivas e actualizadas que comecen por non obviar o crucial asunto de clarificar quen sexa o suxeito desa teoría e análise –desde que lugar, condicionamentos e intereses se fala–, constitúe á vez un reto e unha necesidade que non é bo postergar. Estamos, certamente, perante desafíos que non restrinxen a problemática en xogo unicamente a unha cuestión de datos e arquivos; nin á simple erudición trufada por unha narrativa áxil, con suficiente oficio divulgativo. Non todo é coñecer, contrastar e relatar con xeito o que foi atesourado, reservado, arquivado en vellos escritorios baixo a entidade do factual, público ou privado. Entra en xogo, de carón diso, algo moi relevante, unha posta ao día metodolóxica que sirva para facer algo co coñecemento alcanzado. Discernir, por exemplo. E comprender e explicar ademais aquelas diferenzas, aquelas dinámicas das que se falou.

			A ese respecto debe recoñecerse que unha parte significativa das actitudes teórico-críticas máis innovadoras no ámbito coñecido como Estudos Galegos orixinouse nos últimos tempos en investigacións a cargo de especialistas residentes fóra do país que foron quen de dar outro pulo ás análises, permitindo percibir, á vez, a persistencia de usos académicos de vella marca e as complexas dialécticas –tamén de lexitimidade e dominio– que con eles se abriron. Considérense de porparte as redes e plataformas colaborativas que veñen reivindicando unha renovación teórico-metodolóxica para toda serie historiográfica que teña por obxecto de estudo a realidade cultural galega e as súas relacións internacionais, contando con espazos non delimitados polo territorio administrativo do país: atención á emigración e ao exilio, consideración dun espazo atlántico de interacción, vínculos con outras culturas ibéricas, relación coa lusofonía...

			Son achegas metodolóxicas provenientes, en definitiva, de plataformas bastante plurais, non necesariamente excluíntes entre si en todos os seus niveis ou planos: estudos feministas, socioloxía da literatura e a cultura, estudos sistémico-empíricos, análise de redes sociais, teorías desconstrucionistas, análises poscoloniais e sobre a subalternidade, estudos queer, análise cultural ou un certo neocomparatismo. Ao cal se suman mecanismos promovidos pola propia reformulación metodolóxica, tamén plural, da historia como disciplina de referencia e doutras ciencias sociais no necesario diálogo con toda pescuda literario-cultural de natureza non inmanentista e non esencialista. O anterior evidencia, así mo parece, o descrédito de vellas narrativas monolíticas –non infrecuentemente autoritarias– sobre o que Galiza e a súa cultura sexan, ou sobre o que puideron e poden chegar a ser.

			Pois ben, en alta medida, este libro de Mario Regueira que me honro en prologar é receptivo a canto se vén de sinalar. E nese sentido creo que resulta absolutamente oportuno, necesario, produtivo. Porque aparece amais nun lance en que converxen varias outras publicacións, case todas de inscrición académica e en casos especificamente vinculadas a teses de doutoramento, que dunha ou doutra maneira sitúan o foco de atención na emerxencia de Galaxia como proxecto para un tempo, un país. Planificación, cálculo, soño... que, como todos, é susceptíbel de avaliación histórica e de análise crítica. Entre outras razóns, porque o proxecto de Galaxia aspirou, xa da raíz, a se converter en hexemónico e porque, subsidiariamente, condicionou as expectativas de produción e consumo cultural durante unha fase non breve da ominosa etapa ditatorial do franquismo.

			Esa revisión do que Galaxia quixo ser concretouse, baixo diferentes ópticas e operativos metodolóxicos, en resultados académicos recentes como, entre outros, os asinados por Miguel Barros, Xosé Ramón Rodríguez Polo, Roberto Samartim, Cristina Martínez Tejero ou Dolores Villanueva Gesteira. Son referencias e procedementos analíticos cos que, en diferente medida, dialoga o autor deste libro, atento tamén de modo destacado ás propostas e aos métodos que, sobre a realidade histórica estudada e con maior ou menor detalle, formalizaron, de novo entre outros, Xoán González-Millán, Antón Figueroa, Helena Miguélez-Carballeira e o Grupo Galabra, do que Elias Torres Feijó é director.

			Alén disto que se sinala, e como non podería ser doutro modo, Regueira ten presente o propio sector historiográfico-literario galego –a partir da aparición en 1951 do Manual de Historia de la Literatura Gallega de Francisco Fernández del Riego–, coas súas polémicas e algunhas dialécticas de fondo, moi en particular no referido á narrativa de posguerra, como é lóxico. Mencionarei por último, neste apartado introdutorio, que Mario Regueira converxeu hai oito anos co Núcleo de Estudos para a Innovación da Historia Literaria Galega (NEIHLG), grupo integrado ademais de por el mesmo tamén por Isaac Lourido, Lorena Domínguez e o prologuista deste libro como coordinador e director das teses de doutoramento respectivas. O NEIHLG fixárase a partir de 2009 como obxectivos principais contribuír ao debate sobre as alternativas metodolóxicas e discursivas da historia literaria como disciplina e aplicar simultaneamente os resultados dese debate ao campo específico da historiografía literaria galega. Isto último, desde a convicción compartida de que tal campo non se sitúa á marxe da crise xeral das vellas metodoloxías historiográficas que, con certeza, cubriron o seu ciclo no atinxente ao rendemento epistemolóxico e mesmo socio-político dos seus presupostos e obxectivos.

			Algo que o grupo do que se fala nunca desbotou foi a posibilidade de aplicacións parciais de varia índole ao obxecto xeral de investigación sinalado. De modo tal que unhas veces se priorizaron os debates teóricos, outras os de signo comparatista e noutras ocasións o que se implementou foi un exercicio crítico e aínda metacrítico sobre determinados sectores ou xéneros literarios, todo isto adoito sobre ese pano de fondo historiográfico, claro está. En consecuencia co anterior, as aplicacións efectuadas incorporaron ás análises problemas como os ocasionados por determinadas agrupacións periodolóxicas, estético-poéticas, xenolóxicas ou doutra procedencia.

			Algo disto, de todo isto, localízase na proposta actual, na que Mario Regueira concentrou a atención na produción narrativa dun período específico, sen que isto signifique –comprobarase axiña– ignorar as correlacións desa clase de produtos con outros de signo ensaístico ou co propio campo de produción ideolóxica. A proposta desenvolvida por Mario Regueira fixa, desde o mesmo título do libro, unha chave que funciona como referente central das súas argumentacións e que nalgunha medida proxecta, de modo subsidiario, unha crónica sobre acontecementos e secuencialidades do período histórico estudado, que abrangue tres decenios, de 1936 a 1966, polo que este libro constitúe tamén unha proposta historiográfica máis da serie que en segunda instancia revisa.

			O referente axial mencionado consiste no intento de (re)constitución dun campo literario galego con base en determinadas axencias e imaxinarios e en moi concretas escollas de signo ideolóxico, filosófico, estético, identitario, cultural... de acentuada performatividade. Estas decisións e escollas foron asumidas, como é ben sabido, por un centro bastante compacto de axentes do propio campo en (re)constitución, algo que en termos comparatistas non é en absoluto infrecuente. Un centro ou núcleo que operou a partir dun dado momento baixo a dirección, tutelar incluso, de Ramón Piñeiro. Estase a falar, por suposto, do círculo de Galaxia. E, por conseguinte, fálase tamén dos fenómenos de asimilación e oposición que Galaxia e as súas políticas orixinaron arredor seu, tanto na propia Galiza como na emigración ou no exilio.

			Resulta moi interesante na descrición crítica presentada por Regueira a constatación de que aquela performatividade proxectou, e isto resulta igualmente común a outras coordenadas culturais pautadas polo sometemento e o control, unha dobre incidencia, que, por rehabilitar a vella polaridade grega que Hegel criticou na heurística e na discursividade de Platón, denominarei esotérica (ou cara dentro) e exotérica (ou cara ao exterior). Pola primeira, Galaxia estableceu entre os seus seguidores e adeptos o acaído e oportuno para cada momento, e fíxoo de maneira bastante ríxida en xeral, cando menos até o momento no que, desde dentro, se deu paso a unha certa renovación de postulados e posicións. Pola segunda, foi quen de elaborar un discurso cara fóra, non tanto para os iniciados de primeira liña como para destinatarios menos próximos, incluídos os seus opoñentes galeguistas dentro e fóra do país –que non aceptaron as directrices marcadas desde Galaxia por moito que compartisen con ese núcleo a denuncia da ditadura–, incluído nun segundo chanzo un certo sector romántico-rexionalista do fascismo español, reitera Regueira, e incluídas así mesmo, en fin, as autoridades do réxime franquista e a propia censura.

			Para alén destes aspectos organizadores do volume, o autor fixa tamén a atención noutras vertentes substantivas do proceso histórico analizado. Unha das que semella máis importante é a descrita como conquista das institucións desde o proxecto de Galaxia, que afectou en primeira instancia sobre todo á Real Academia Galega pero tamén a organismos como o Instituto Padre Sarmiento e a determinados padroados e proxectos educativos, editoriais e de comunicación. Todo o cal acabaría redundando no feito incontestábel de Galaxia constituírse a partir de certa altura na voz de interlocución e mediación autorizadas polo propio réxime franquista. Na lectura crítica que o autor leva a cabo do sector da produción ideolóxica emanada do núcleo de Galaxia cobra tamén relevo a mención repetida do que distingue como ensaística pretensiosamente antropolóxica e a introdución, por esa ou por outras vías paralelas, dun pensamento fenomenolóxico de base, dunha exploración seriamente restritiva da autoimaxe estética, etnográfica e simbólica e, en fin, dunha controvertida instalación da cultura propia e en definitiva dun proxecto nacional nas marxes da historia. Parécenme particularmente elocuentes nese plano as alusións á recepción en Galiza, sobre todo por parte dos membros do núcleo de Galaxia, do pensamento de Spengler, Heidegger ou Eliade, concretada de xeito bastante gráfico no artigo de Ramón Piñeiro «Carta a Álvaro Cunqueiro, trovador galego, falándolle dos males presentes de Europa e do seu remedio, dende a ladeira dun castro lugués» (1951).

			Nun terceiro nivel, non menos destacado nin articulado que os anteriores, Regueira ofrece unha interpretación cabal, sólida e ben alicerzada da canonicidade que fundamentou o labor crítico-historiográfico e o propio traballo editorial de Galaxia no marco da narrativa, onde por suposto houbo cabida para algunhas disensións e axustes internos co paso dos anos. A canonicidade enténdese aquí como a selección dos criterios que sustentan ou deben sustentar un determinado canon. E é obvio que isto ten moito a ver con todo o que foi introducido en parágrafos anteriores, particularmente no entendemento esencialista dunha identidade e na autoimaxe que a partir de aí se aspirou a trasladar dentro e fóra do círculo inmediato de adeptos, algo que contou fóra dese sector con reaccións contrarias tan notorias e influentes como as feitas públicas por narradores e intelectuais de peso, entre eles Luís Seoane, Eduardo Blanco-Amor, Gonzalo Rodríguez Mourullo, Xohán Casal, María Xosé Queizán ou X. L. Méndez Ferrín.

			Nesa esfera da postulación dunha canonicidade e un canon, e da propia fixación do criterio filolóxico como límite definitivo de adscrición á literatura nacional, foi determinante, xunto con Piñeiro e Fernández del Riego, a personalidade de Ricardo Carvalho Calero, o especialista aínda a día de hoxe recoñecido como voz máis autorizada da historiografía literaria galega, por moito que comecen a discutirse aspectos delicados da súa propia estratexia canonizadora, como os que afectan aos excesos evidentes dunha lóxica patriarcal de base (desde logo, non exclusivos del como historiador literario) nos xuízos críticos que toda historia literaria incorpora e nas súas consecuencias últimas.

			Permitireime destacar, para dar xa cabo a estas páxinas limiares, que o libro actual ten a súa orixe académica nunha tese de doutoramento brillantemente defendida polo autor o día 16 de xaneiro de 2016 na Facultade de Filoloxía da Universidade de Santiago de Compostela. Fíxoo perante un tribunal que lle concedeu a máxima cualificación e que estivo constituído polos profesores Lourenzo Fernández Prieto, Bradley S. Epps, Teresa López, María do Cebreiro Rábade e Armando Requeixo.

			ARTURO CASAS
Santiago de Compostela, febreiro de 2018

		

	
		
			1. Contexto literario e editorial

			1.1. Literatura pos-republicana na Galiza interior (1936-1948)

			1.1.1. A represión editorial e o marco lexislativo franquista

			Unha vez que Galiza cae en mans dos sublevados durante os primeiros días da guerra, sen practicamente oposición, e quedando dende moi axiña á mercé da represión levada a cabo por estes, consideramos que podemos chamar literatura pos-republicana a aquela que aparece despois do 18 de xullo de 1936. A edición en lingua galega, que contaba cunha industria pequena pero simbolicamente representativa, sofre o impacto dunha vaga represiva que non só atenta contra a vida dos seus donos, senón tamén contra o seu patrimonio. Esta agresión por parte do bando franquista queda representada pola queima da sede da editorial Nós na rúa do Vilar de Santiago de Compostela e o asasinato do editor e alcalde da cidade Ánxel Casal o 19 de agosto de 1936. Non foi o único relacionado coa industria editorial galega, Víctor Casas, director de A Nosa Terra, ou o xornalista Roberto Blanco Torres forman parte da lista dos executados, mentres outras figuras vense obrigadas a saír para o exilio. O ataque contra a industria editorial ten dúas facetas: por unha banda está dirixido contra a cultura, o que implica a eliminación gratuíta dos fondos e materiais, en ocasións de escasa relevancia ideolóxica. Por outra, atácase tamén a columna vertebral da prensa galeguista e de orientación federalista ou republicana. Na imprenta da editorial Nós dábase ao prelo a maior parte das cabeceiras galeguistas e moitas outras dun abano ideolóxico amplo pero situado na esquerda republicana. Os primeiros días de guerra acaban virtualmente con todos os selos editoriais en lingua galega e tamén con todas as cabeceiras de prensa editadas nesa lingua ou que se mostraban abertas a ela (Rodríguez Fer, 1994: 19). A agresividade cara ao galeguismo tamén mudará a actitude cara a lingua doutro tipo de publicacións.

			1.1.2. A edición en galego durante a guerra 1936-1939

			A pesar deste escenario, durante os primeiros anos de guerra aparecen algunhas mostras de edición en lingua galega. Con data do 23 de decembro de 1936 publícase en Ortigueira Fala d’as musas do sacerdote Daniel Pernas Nieto, un libro de poemas moi influído polo paisaxismo de Antonio Noriega Varela. Está editado polos Talleres Tipográficos Fojo de Ortigueira, unha imprenta dedicada principalmente á edición de prensa e propiedade dos donos do xornal local La Voz de Ortigueira, onde o autor publicaría poemas soltos en galego durante o conflito. Non hai, por tanto, ningún selo editorial detrás que faga pensar nunha edición profesional. Chama a atención tamén a alusión á licenza eclesiástica que acompaña a portada interior, así como o feito de que todos os paratextos, incluídas as aclaracións previas a algún poema, a tradución da cita latina de Ovidio e tamén o prólogo de Álvaro Cunqueiro, estean redactados en castelán, cinguíndose o emprego do galego dunha forma extremadamente estrita ao contido poético. O texto de Cunqueiro, un autor que naquel momento xa comezara a súa etapa como traballador do xornalismo franquista no xornal Era Azul (editado tamén en Ortigueira), destaca a «lengua aldeana» e a humildade que envolve a proposta poética do autor (Pernas Nieto, 2014: 51). A pesar disto, chama a atención que o posicionamento político de Pernas Nieto aínda conserve influencias da denuncia social presente na tradición literaria galega dende Rosalía de Castro a Ramón Cabanillas, colocándose do lado dos humildes e denunciando males como a emigración ou o asoballamento dos labregos.

			Aínda en pleno conflito aparece tamén, con data do 30 de xullo de 1938, o volume O amor, o mar, o vento e outros gozos de Ánxel Sevillano, un autor que xa tiña feito incursións na literatura galega de pre-guerra e que, naquela altura, era redactor do xornal El Pueblo Gallego, tomado, como toda a prensa galega, polos falanxistas. Ao contrario que no caso de Pernas Nieto, o libro de Ánxel Sevillano mantén os seus paratextos en galego, sinaladamente o prólogo que, presidido por unha aguia imperial reza: «Iste libro foi nado baixo seña imperial. Como un águia sobor dunha ponla, un Imperio pode asentar n’unha canzón. (...) E foi nado, tamén, en crara língoa galega, por xeito de boa irmandade para as outras terras da marca hispánica» (Sevillano apud Rodríguez Fer, 1994: 41-42). O libro, con ilustracións de Maside, Sesto, Torres e Virxilio, non fai constar editorial nin imprenta. Sen dúbida o falanxismo do autor e a súa proximidade ao traballo xornalístico facilitaron moito a edición dunha obra que non dubida en posicionarse dende a primeira páxina do lado dos sublevados.

			Alonso Montero (2006: 18) apunta tamén dentro desta categoría de literatura aparecida durante a guerra a reedición de Sulco e vento que Álvaro de las Casas edita na cidade do Porto cun prólogo datado o 24 de outubro de 1936. A peculiaridade da súa aparición radica no feito de acontecer nun territorio estranxeiro, pero tamén sometido a un réxime para-fascista que dá cobertura e apoio militar ao bando franquista. O novo prólogo inclúe un posicionamento político: «cuando a minha patria puxa heroicamente por salvar os eternos principios da Europa [...], sinto renascer en mim a máis sublime fe en Espanha» (en Alonso Montero 2004: 18). Outro aspecto da nova edición é a omisión de poemas «sospeitosos» que si figuraban na primeira edición (Alonso Montero, 2006: 56-64).

			Tamén aparecen composicións en volumes colectivos con intencionalidade propagandística, a maior parte delas dentro de obras compostas en castelán, pero que inclúen partes en galego, algunhas delas con inspiración nas coplas populares e todas marcadamente profranquistas. O emprego da lingua parece responder a unha función propagandística dirixida a unhas tropas de procedencia principalmente humilde e fundamentalmente galego-falantes coas que se procura empatizar. Da mesma forma, o seu uso responde a un emprego da lingua que encaixa cos parámetros que, de forma implícita, estaban sancionando as novas autoridades, é dicir: usos reservados para a poesía e, dentro desta, as cancións populares, aptas para ocasións festivas ou propagandísticas e cun pouso de folclorismo moi acentuado1.

			Ao mesmo tempo, e durante a contenda, aparecen pequenas mostras nas revistas que sobreviven aos primeiros días da guerra. O caso máis destacado é Vallibria, semanario literario que comeza a publicarse en Mondoñedo en 1930 e que ao pouco do inicio do conflito defínese claramente do lado dos sublevados. Tamén existe unha certa presenza da poesía galega en medios de carácter relixioso e de información comarcal2, onde se acentúa o emprego do galego como lingua popular3. Outros usos remiten ao galego como lingua complementaria, como é o caso dunha parte de «Rueda de las cuatro estaciones» de Álvaro Cunqueiro (El Pueblo Gallego, 1 de xaneiro de 1938).

			No que respecta á prosa, durante estes anos cabe ter en conta a sección de Lence Santar «Folklore Gallego», que publicará en Vallibria e tamén en El Compostelano. Trátase de anacos dun libro inédito sobre tradicións e costumes galegos. Un tolerado emprego folclórico do idioma que resulta complementario, neste panorama, das seccións en prosa popular publicadas noutros medios, algunhas con títulos tan significativos como «Paletadas», no semanario católico Galicia Social.

			1.1.3 As primeiras edicións da posguerra

			Durante a inmediata posguerra a situación só muda de forma moi paulatina, pero durante os primeiros anos corenta non deixamos de ter novos exemplos desta situación, con elementos comúns como a falta de edicións profesionais ou o efectivo aliñamento da maior parte das persoas que publican co réxime. A lexislación bélica do franquismo, promulgada no ano 38 e caracterizada, como toda lexislación de guerra, pola provisionalidade, non é modificada até o ano 1945, co paquete de medidas encabezado polo Fuero de los Españoles, no contexto da derrota do Eixe e da necesidade de achegamento ás democracias occidentais. Porén, a lexislación específica que afecta á prensa e á edición, a Lei de Prensa de 1938, redactada por Serrano Suñer e que estabelece, entre outras medidas, a censura previa e a designación polo Ministerio do Interior dos directores de medios de comunicación, non se ve afectada por estas medidas cosméticas e será extendida até 1966, ano no que é substituída pola Lei de Prensa e Imprenta de Manuel Fraga. Esta lexislación totalitaria, con sometementos moi marcados á xerarquía franquista e que permite, dentro destes, un alto nivel de arbitrariedade na súa aplicación, produce unha situación que favorece a precariedade e a incerteza no que respecta a certas formas de edición.

			No caso da literatura escrita en galego, a posguerra deixa como primeiro produto editorial o libro de poemas Brétemas mariñás de Celestino Luís Crespo e Crespo, aparecido en 1946 e saído da Imprenta Villuendas de Betanzos. Considerado en ocasións un opúsculo (Delgado Corral en Crespo, 2001: 66) e por tanto non representativo da recuperación editorial da posguerra, o libro de Crespo comparte moitas características coas obras editadas durante o período bélico. Por exemplo, a súa orixe nunha imprenta, nunha edición coidada pero sen recurso a un selo editorial nin moito menos á profesionalización, sendo publicitada e difundida polo propio autor (Delgado Corral en Crespo, 2001: 72). O carácter de xornalista afiliado rapidamente aos sublevados sen dúbida facilita a Crespo os trámites lexislativos. A pesar do seu declarado falanxismo (Delgado Corral en Crespo, 2001: 79), o autor non refuga dunha concepción de Galicia que remite a Eduardo Pondal, exaltando na obra a identidade galega, con frecuentes referencias tamén a Rosalía de Castro.

			O ano 1946 é a data de edición que figura na última versión revisada polo seu autor de Do ermo, de Antonio Noriega Varela, que falecería meses despois. Noriega Varela, pai dunha das ramas da escola paisaxística de Mondoñedo, caracterízase tamén polas súas posturas tradicionalistas que o levan a adherirse aos golpistas dende o primeiro momento. A autorización da obra é do 28 de xaneiro de 1947 (Dasilva, 2008b: 92) e está tramitada por Antonio Rosón, xefe provincial de Falange e unha das persoas asociadas ao novo réxime cunha certa sensibilidade cara a cultura galega4. A edición está ao cargo da tipográfica «La Voz de la Verdad» e é unha especie de compilación da súa poesía completa supervisada polo autor.

			No mesmo 1946 está tamén datada Soaces d’un abade. Versos, saída da imprenta de Ramón Pérez en Ponteareas e para a que consta a autorización o 27 de febreiro de 1947, tamén tramitada por Antonio Rosón (Dasilva, 2008b: 92). O libro é póstumo e recolle poemas soltos e colaboracións na prensa do autor, non todas en lingua galega e acompañadas por un prólogo de Antonio López Carballeira, cóengo da catedral de Valladolid. Estamos ante outro autor que pertence ao clero e do que a natureza dos versos segue axustándose ás finalidades poéticas e populares que encaixan no ámbito respectado polo réxime.

			En 1947 aparece Terra liñar (Poemas) de Ánxel Sevillano, un libro que inclúe os poemarios Poemas do meu fillo e Versións da paisaxe. Datado o 31 de marzo de 1947, con autorización do 18 de xaneiro na que consta un comentario do censor que incide nas concepcións folclorizantes do franquismo: «Composiciones poéticas en fabla gallega. No carecen de inspiración y de corte genuino de la Tierra» (apud Dasilva, 2008b: 92). Nel figura o selo de Sea Ediciones, empresa que tamén imprimiría en 1950 algún dos primeiros volumes da editorial Monterrey.

			En 1947 sae da Imprenta Celta de Vilagarcía de Arousa5 o poemario Cómaros verdes de Aquilino Iglesia Alvariño. O libro é considerado convencionalmente, a pesar das varias mostras anteriores, a primeira obra poética da posguerra. A razón pola que é así parece ser máis sociolóxica que estritamente editorial. Cómaros verdes é a primeira obra da posguerra que terá problemas coa censura franquista no seu proceso de edición. A pesar de que Iglesia Alvariño era un poeta que loitara no bando nacional e que mesmo viña de publicar en 1941 Contra el ángel y la noche, un libro en castelán de estética fascista, o feito de non someter o libro á aprobación da censura provoca unha denuncia inmediata que esixe o secuestro da obra e a imposición de duras sancións contra o autor. Iglesia Alvariño recorrerá ao favor persoal, unha das formas de solución que caracteriza ao novo réxime á hora de levar os asuntos administrativos e as cuestións xurídicas. O seu contacto é Juan Aparicio, director do diario Pueblo e ex-Delegado Nacional de Prensa, que lle escribirá unha carta a Juan Beneyto, censor e influínte persoa da prensa franquista da época, pedíndolle que resolva o caso de Iglesia Alvariño. A carta ten data do 4 de setembro e vinte días despois Cómaros verdes pasa sen problema a lectura do censor, producindo o sobresemento do caso.

			A cuestión de Cómaros verdes é simplemente xurídica, sen ningunha evidencia de que existise unha campaña contra o libro máis aló da cuestión burocrática. Resulta, porén, moi relevante que unha das persoas implicadas na súa resolución positiva fose Juan Aparicio, o mesmo director de Pueblo que, catro anos despois, desde o seu novo posto de Director General de Prensa, cargará contra as traducións filosóficas de Ramón Piñeiro (Aparicio, 1951a; 1951b) e acabará coa continuidade da primeira Colección Grial. No mesmo 1951, Aparicio tamén será responsábel de prohibir calquera publicación xornalística en galego coa significativa excepción do xénero poético (Dasilva, 2008b: 90). Á vista destas reaccións, non cabe dúbida que a estrutura franquista estaba disposta a tolerar a existencia dunha edición en galego sempre que tivese carácter subalterno e se limitase a xéneros que entendía como folclóricos, algo no que encaixaba a súa concepción da poesía6.

			1.1.4. Benito Soto

			Solapándose entre estas primeiras mostras de literatura pos-republicana e a fundación dos primeiros selos editoriais que editan en galego, temos o peculiar caso da Colección Benito Soto, que entre o ano 1949 e 1952 edita na cidade de Pontevedra dezaseis volumes de poesía (Alonso Montero, 2003: 75). A peculiaridade da Colección Benito Soto comparte elementos do período previo, como a edición en imprentas sen un selo editorial profesional definido, pero consegue, por primeira vez, unha certa periodicidade que supere o fenómeno dos libros individuais, en moitas ocasións editados cunha importante intervención do autor. Hai que aclarar que a súa existencia é posterior á fundación de Bibliófilos Gallegos (da que falaremos máis adiante), e a súa actividade contemporánea aos primeiros volumes editados por esta, que tamén ven a luz en 1949. A editorial nace da colaboración entre Sabino Torres Ferrer e Emilio Álvarez Negreira, aos que se une posteriormente Celso Emilio Ferreiro. Aproveitando a empresa familiar de Sabino Torres, a imprenta Gráficas Torres, tamén empregada para a impresión doutras obras literarias, o grupo de mozos decidirá producir unha colección de poesía. Fano empregando restos de edición e coa axuda dos operarios (Torres, 2011: 2) e póñenlle o nome do corsario pontevedrés «Benito Soto», declarando así a súa característica de edición pirata. O nome tamén recollería a liberdade que os leva a publicar en galego cando reciben propostas que veñen nesa lingua (Torres, 2014: 204). Segundo o relato de Sabino Torres, sería requirido polo gobernador civil de Pontevedra, José Solís Ruiz, ao pouco de comezar a actividade para que dese explicacións sobre esta e, particularmente, sobre o nome. Sempre no relato de Torres, acabaría convencendo a Solís para ser subscritor de honra (Torres, 2014: 209), e continuarían editando libros nunha semi-clandestinidade consentida até que deciden acoller unha antoloxía de poesía alemá traducida ao galego por Antonio Blanco Freijeiro e Celso Emilio Ferreiro, baixo o título de Musa alemá. Sería, sempre segundo a versión do editor (Alonso Montero, 2003: 76; Dasilva, 2008a: 139), a única vez na que pedirían permiso para a edición, que é denegado co libro xa nas librarías e que provoca que sexan secuestrados os exemplares restantes e que se lle esixan responsabilidades das que consegue librarse pola mediación de José Solís (Torres, 2014: 216). O episodio de represión daría fin á experiencia de Benito Soto e aparecerá mencionado tamén nos panfletos que se reparten en Montevideo en 1954 a raíz do ingreso de España na UNESCO.

			O relato de Sabino Torres sempre espertou dúbidas. Inicialmente, Alonso Montero (2003: 76) requírelle ao editor unhas aclaracións que anos máis tarde tamén serán cuestionadas por Xosé Manuel Dasilva (2008b: 96-97). Dasilva desvelaba que existían expedientes de autorización para a práctica totalidade da colección, comezando co segundo número, Como el río, do propio Sabino Torres (Dasilva, 2008a: 141). Da mesma forma, Dasilva refírese á desaparición do expediente de censura relativo a Musa alemá, un elemento que resulta vital para reconstruír unha prohibición e secuestro que ao autor non lle parece esaxerado relacionar novamente con Juan Aparicio.

			Un artigo de Xesús González Gómez (2015) apunta ademais á pertenza de Sabino Torres Ferrer á Falange durante os anos da aparición da Colección Benito Soto, unha militancia á que accedería na posguerra no Frente de Juventudes (Alonso Montero, 2003: 75). Este elemento, omitido polo editor nas súas memorias, resulta fundamental á hora de explicar as relacións do proxecto editorial coas autoridades e a boa sintonía destas cos seus impulsores. Segundo González Gómez (2015) a colección chega a contar con subsidios do Concello de Pontevedra e en moitas ocasións nin sequera sería distribuída en librarías. Fose cal fose o alcance efectivo destas relacións, resulta evidente que, dunha forma non moi diferente ás experiencias editoriais de libros individuais, a Colección Benito Soto debe unha parte da súa existencia á complicidade coas novas estruturas de poder, se cadra dunha forma un tanto máis paternalista que no resto de casos, pero cunha implicación co novo réxime evidente. Funciona, neste sentido, a tolerancia cara á expresión lírica, co engadido da mocidade dos impulsores editoriais, aos que se lles consente adoptar unha certa actitude rebelde que non estaba en contradición cos principios do falanxismo romántico.

			Estas características, nas que o consentimento coas estruturas do réxime aínda xoga un papel importante, non impide que a Colección Benito Soto dese á luz moitas obras relevantes para a literatura escrita en galego e que servise para recuperar voces de pre-guerra e afianzar algúns dos nomes máis relevantes deste período. Publican na colección autores pertencentes á xeración que comezara a publicar na pre-guerra. É o caso dos irmáns Emilio e Xosé María Álvarez Blázquez, co libro Poemas de ti e de min (1949); Dona de corpo delgado (1950) de Álvaro Cunqueiro; Anxo de terra (1950) de Ricardo Carvalho Calero; Cantos de Cotovía (1950) de Eliseo Alonso e Triscos (1950), de Luís Pimentel. Tamén daría voz a novos poetas como Manuel María (Muiñeiro de brétemas, 1950) ou Manuel Cuña Novás (Fabulario novo, 1951), coas obras iniciadoras do que se daría en chamar a Escola da Tebra. Outras obras publicadas foron Cantigas da noite moza (1950) de Augusto M. Casas; Follas de un arbre senlleiro (1951) de Manuel Fabeiro Gómez, As canciós d’ise amor que se diz olvido (1951) de Juan Pérez-Creus e a frustrada Musa alemá (1951) de Ferreiro e Blanco Freijeiro7.

			Da mesma forma, existe constancia doutras dúas coleccións aparecidas nos anos cincuenta e vinculadas tamén a Gráficas Torres. Trátase da colección de ensaio Huguín, que acolle tres volumes en castelán, entre eles La escolástica en su mundo y en el nuestro de Julián Marías, Notas sobre la pintura de hoy (1952) de J. Bazaine en tradución de Ricardo Gullón e Poesía gallega contemporánea (1954), de Ramón González-Alegre (1954). A outra sería a Colección Cuadernos de Arte Gallego que tería como único exemplar un volume dedicado a Laxeiro (1951), de José Ruibal. Resultan relevantes porque, aínda dende a modestia e o amateurismo dun proxecto como o dirixido dende Gráficas Torres, non deixan de tocar aspectos comúns a outros proxectos editoriais profesionais, como poden ser as propostas ensaísticas que realizan unha definición do campo (do que sería exemplo o ensaio sobre poesía de González-Alegre, que ademais naquela altura dirixía a publicación Alba) e tamén a cuestión patrimonial en relación á arte galega.

			Precariedade, ausencia de profesionalización na edición e distribución e unha relación de tolerancia e mesmo de sintonía persoal coas autoridades franquistas son pois algunhas das características da edición deste momento histórico. A iso habería que sumarlle a limitación aos eidos lírico e folclorizante da lingua galega, un emprego que encaixa no papel que parece reservarlle o franquismo e no que xa aparecen algunhas das liñas vermellas ás que anos despois tería que enfrontarse o proxecto de Galaxia.

			1.2. Institucións culturais na primeira posguerra

			1.2.1. Real Academia Galega

			A recuperación institucional galega que ampara o primeiro franquismo alude, por tanto, a unha perspectiva rexionalista, válida en tanto non sexa perigosa para o réxime nin se afaste dun entendemento rexionalista e patrimonialístico da lingua. Nese sentido cabe interpretar a superviviencia da Real Academia Galega, unha institución que será erguida como un instrumento de mediación entre o Estado e unha perspectiva folclórica da lingua, allea a calquera perspectiva de normalización social desta.

			A guerra coincide cun cambio na súa presidencia, tras a dimisión, por causas de saúde, de Manuel Lugrís Freire que é substituído por Manuel Casás Fernández o 12 de decembro de 1936. Casás é unha figura que non esperta receos por parte dos sublevados, e sen dúbida é un dos factores para que esta sexa respectada, a pesar da situación de persecución sobre o galeguismo que afecta a varios dos seus membros. O novo contexto si produce porén unha alteración do seu funcionamento, que só retoma partes importantes da súa actividade a partir dos anos 40. Así, en 1941 e coa intención declarada de cubrir os ocos na institución deixados pola guerra (Boletín de la Real Academia Gallega, 1942: 320-326) ingresan 19 académicos de forma conxunta8 unha sesión que conta coa presenza de autoridade franquistas e relixiosas e na que só Bouza Brey lerá o seu discurso de ingreso, facéndoo ademais en castelán. A Academia tamén retoma a publicación do seu voceiro, o Boletín de la Real Academia Gallega, que volve editarse en 1942 (Rodríguez Fer, 1994: 19). Tamén a nova ampliación responde ideoloxicamente a sectores pouco sospeitosos para o franquismo, destacan as persoas pertencentes á estrutura eclesiástica9 e tamén as persoas que, como Filgueira Valverde e Couceiro Freijomil, demostraran o seu aliñamento coas novas autoridades. É elocuente o feito de que vellos galeguistas como Ramón Cabanillas ou Otero Pedrayo se manteñan á marxe do apoio a estas novas candidaturas, no último caso coa excepción do ingreso do seu compañeiro de xeración López Cuevillas.

			Unha mostra máis do novo papel da Real Academia Galega no escenario político franquista aparece no ano 42, cando Manuel Casás ofreza a Francisco Franco a presidencia de honra da institución, que o ditador acepta. Ao mesmo tempo, a institución elude calquera discurso público en lingua galega, remarcando así a posición de subalternidade desta. O 11 de novembro de 1949, Ramón Otero Pedrayo acode como representante da institución a unha homenaxe a Valentín Lamas Carvajal en Ourense. A homenaxe consta de dous actos, un á mañá nun teatro, no que Otero Pedrayo representa ao presidente Manuel Casás, ausente por enfermidade, e outro na descuberta dun monumento á tarde. Neste segundo acto, Otero Pedrayo decide facer o que probabelmente sexa o primeiro discurso público en lingua galega da posguerra, un feito que produce unha certa tensión nas autoridades vinculadas ao réxime presentes tal e como el mesmo narra nunha carta da época (Alonso Montero, 2003: 60).

			A actividade da Real Academia non ve modificadas estas tendencias de actuación até que o grupo de Galaxia comece o seu traballo de recuperación da institución, un proceso do que nos ocuparemos en vindeiros capítulos.

			1.2.2. Instituto Padre Sarmiento

			O 30 de novembro de 1943, o Ministerio de Educación de José Ibáñez Martín acorda, co Consejo Superior de Investigaciones Científicas (CSIC) e a Universidade de Santiago de Compostela, a creación do Instituto de Estudios Gallegos Padre Sarmiento. A constitución formal do instituto ten lugar o 15 de febreiro de 1944, baixo a presidencia de Francisco Javier Sánchez Cantón. A idea da nova institución é recuperar parte do espírito do extinto Seminario de Estudos Galegos, reaproveitando tamén os seus fondos, incautados polas novas autoridades durante a guerra e reintegrando a algunhas das figuras superviventes que formaran parte daquel. En setembro de 1946, data na que se inaugura a nova sede da institución, atopamos a tres antigos membros (Cordero Carrete, Jesús Carro García e Antón Fraguas) entre os cinco que compoñen a directiva e sete directores de sección (Otero Pedrayo, López Cuevillas, Pedret Casado, Bouza Brey, Filgueira Valverde, Vicente Risco e novamente Jesús Carro García) dun total de dez que ten a institución. A pesar disto, a dirección de Sánchez Cantón e a presenza de Moralejo Laso como vicedirector, os dous postos xerarquicamente máis altos, denotan o grupo ideolóxico ao que pertence o control da institución, que agora ademais está integrada no CSIC, un organismo estatal con sede en Madrid. O propio Filgueira Valverde ten unha perspectiva clara sobre a natureza desta continuidade cando en xaneiro de 1944 escribe a Ramón Piñeiro: «vendrá a recoger y, en lo posible, proseguir la tarea del Seminario. No es una resurrección. Para resucitar necesitaría tener los mismos cuerpos y la misma alma. Pero nos daremos por satisfechos con que no se pierda todo lo hecho [y] se prosiga algo» (Alonso Girgado et al., 2009: 21). No ano 1944 comezan a edición de Cuadernos de Estudios Gallegos, o seu voceiro oficial. Se o Seminario de Estudos Galegos orixinal privilexiaba os estudos arqueolóxicos e históricos, o seu sucesor dirixirase de forma prioritaria cara á conservación do patrimonio, algo no que inflúen moito dous dos seus homes fortes: o catedrático de Historia da Arte Sánchez Cantón (director do Museo do Prado a partir de 1960) e Xosé Filgueira Valverde (director do Museo de Pontevedra dende 1940). Este cambio de orientación encaixa tamén coa función dada á cultura galega polo franquismo, unha cultura á que se lle dá un papel histórico prefixado e asociado á antigüidade e cuxa conservación ten características que a aproximan ao museístico e á preservación como elemento do pasado.

			A aparición do Instituto Padre Sarmiento non pode desvincularse do momento histórico no que aparece, pouco despois da derrota alemá de Stalingrado, que marca o comezo da vitoria aliada nunha guerra que até entón parecía virada favorabelmente para o Eixe. Estes xestos de apertura cara a outras culturas distintas da castelá, porén, non nacen só do contexto bélico: a política de exterminio decidido realizada contra as expresións galega, catalá e vasca estaba lonxe de ser un elemento ideolóxico forte no seo da Falange, polo menos na extensión que acadara a represión durante a guerra. Representantes intelectuais do primeiro falanxismo como Dionisio Ridruejo, Antonio Tovar, Pedro Laín Entralgo ou Joaquín Pérez-Villanueva serían favorábeis a unha aceptación da diversidade cultural, aínda que con distintas extensións (moi poucas veces matizadas) e sempre dunha forma controlada. Ao mesmo tempo, durante os anos corenta, é evidente que o culturalismo de contextos como o catalán, máis fortes e politicamente diversos que o galego, está a representar un problema para as autoridades. Así, o Decreto do 7 de xullo de 1944 supón a primeira mostra lexislativa que recoñece as linguas catalá e vasca e dota profesorado para a súa incorporación no marco dos estudos de Filoloxía10. Na mesma liña, en 1946 o Delegado Provincial de Propaganda de Barcelona aconsella unha política activa de edición en catalán para eliminalo como «arma de combate» (Gassol, 2007: 356). A tentativa de desactivar politicamente os «separatismos» dando cobertura a unha expresión cultural controlada sen dúbida ten un certo peso na recuperación das institucións destes anos como a Real Academia Galega e o Instituto Padre Sarmiento, nas que existe participación activa da alta xerarquía franquista. Ao mesmo tempo, esa «expresión controlada» seguía a formar parte dunha fracción da ideoloxía do falanxismo, concretamente dun falanxismo intelectual e romántico, aínda que tamén desprazado do poder e entregado a tarefas académicas, xeralmente de baixo rango.

			Un xiro a esta situación terá lugar coa chegada ao Ministerio de Educación de Joaquín Ruiz-Giménez Cortes, que ocupa o cargo entre 1951 e 1956. Ruiz-Giménez rodéase na súa xestión de colaboradores próximos a ese falanxismo intelectual de primeira hora11. Durante este período fanse tímidos avances cara á absorción por parte do falanxismo da cultura catalá, unha alternativa que é vista con bos ollos por unha parte da súa intelectualidade e que finalmente naufraga por varios motivos. O primeiro, a resistencia da parte máis españolista e centralista do franquismo á hora de rehabilitar a edición periódica en catalán12. Un segundo factor sería a perspectiva na que esta incorporación é ofrecida por parte do Ministerio de Educación, na liña do «confinamento lírico» das linguas distintas do castelán. A súa proposta céntrase así na incorporación destas á serie de Congresos de Poesía que se realizaron ao longo dos anos cincuenta. O empeño, protagonizado por Dionisio Ridruejo, reséntese das tensións previas, como a negativa á edición periódica de orientación literaria en catalán e a represión contra autores e editores (Amat, 2013: 3-7); pero consegue participación catalá para todos eles: Segovia (1952), Salamanca (1953) e Santiago de Compostela (1954), onde interveñen tamén poetas en lingua galega (González Gómez, 2009: 109). A política de achegamento decae coa saída de Ruiz-Giménez do Ministerio de Educación, a maior parte dos intelectuais falanxistas involucrados na súa xestión irán paulatinamente achegándose á oposición democrática ao franquismo.

			Non cabe dúbida de que esta política da absorción das minorías para a constitución dunha España multicultural, con preeminencia da cultura castelá, pero con espazos para a identidade folclórica, é unha tensión real dentro do falanxismo e da estrutura franquista, dende a propia guerra até practicamente esta destitución de Ruiz-Giménez, que representa, non o seu fin, pero si a única posibilidade real de levala a cabo dende o poder. A partir de mediados dos anos cincuenta a tolerancia paulatina do franquismo cara ás expresións minoritarias aumenta, aínda que máis polo propio asentamento do réxime, a necesidade de recoñecemento internacional e as súas mudanzas internas (a entrada dos tecnócratas do Opus Dei) que por un proxecto ideolóxico de Estado que considerase a multiculturalidade como unha opción. A esta tensión responde a participación na sublevación dun carlismo vinculado ao rexionalismo, aínda que tamén sectores do falanxismo como os mencionados, que non negan en ningún momento a diversidade cultural do Estado, con independencia de que a entendan como unha xerarquía máis ou menos férrea na que o castelán ten un papel predominante. Estes aspectos resultan interesantes tamén porque supoñen unha tentativa de inclusión das literaturas en galego, vasco e catalán no campo literario español, por parte dun réxime que, en liñas xerais, trata de reducir as expresións noutras linguas á irrelevancia13.

			O Instituto Padre Sarmiento pode entenderse dentro deste contexto, baixo o control de persoas como Sánchez Cantón e Filgueira Valverde, dúas figuras aliñadas co franquismo pero cunha postura proclive ao recoñecemento de certos graos de identidade na cultura galega. Alonso Montero (2014) chega a relacionar a creación da editorial Bibliófilos Gallegos, outro proxecto iniciado por Sánchez Cantón e Filgueira Valverde, como unha estratexia franquista para absorber a cultura galega dentro dunha dinámica similar.

			O feito de que o Instituto Padre Sarmiento se proclame sucesor do Seminario de Estudos Galegos non é pasado por alto polo galeguismo político no exilio. Castelao disputa esa lexitimidade na edición bonaerense de As cruces de pedra na Galiza, aparecido en 1949 e que nas súas notas finais inclúe unha titulada, significativamente, «Envío»:

			Este libro, pois, non foi escrito para quenes maldefenderon o Seminario de Estudos Galegos, nin para os que o suplantaron, pondo a nosa cultura nas fauces dun Estado devorador. Non; este libro, escrito no desterro, vai dirixido aos meus vellos compañeiros, que cicais o reciban con alegría. Xa sei que non é unha grande cousa; pero é unha proba da miña lealdade ao Seminario e do meu amor a Galiza. (Castelao, 1949: 177)

			O prólogo sitúase no contexto da tensión entre Sánchez Cantón e Castelao, antigos amigos e colaboradores14, sempre desde posturas de antagonismo político, pero que chegan a convivir en Madrid durante a guerra, o primeiro como subdirector do Museo do Prado, o segundo como parte do goberno republicano. O recoñecemento da valía como artista de Castelao non impide que Sánchez Cantón recrimine as súas posicións políticas, e acuse esta deslexitimación da nova institución que dirixe. Así, Sánchez Cantón responde no Cuaderno de Estudios Gallegos anos máis tarde:

			[...] no puedo menos que puntualizar lo que concierne a la sucesión del Seminario de Estudos Galegos. Disuelto este en el mentado año [1936], cumpliendo las normas fijadas en su propio reglamento [...] interrumpióse todo cultivo de los estudios sobre Galicia y se perdieron vocaciones y entusiasmo. El Consejo Superior de Investigaciones Científicas [...] con generosidad y amplitud de miras, que los gallegos nunca agradeceremos bastante, fundó el Instituto Padre Sarmiento en 1943 [...]. A la vista de todos los que quieran mirar está lo realizado en servicio de Galicia [...]. (Sánchez Cantón, 1951: 298)

			Esa resposta aparece en 1951 debido á tardía recepción da obra bonaerense na Galiza territorial, por outra parte tamén é posterior á morte de Castelao, evento que impide unha extensión do debate que si continuará Rodolfo Prada. Este intercambio argumental foi analizado por Alonso Montero (2009: 300-321). Sánchez Cantón, afirma en diversas ocasións que a política rompe a súa amizade con Castelao, aínda que fai unha reivindicación del como artista, tratando de eludir os seus posicionamentos políticos, algo en sintonía coa forma na que o réxime recibe a morte do intelectual rianxeiro, tratando de remarcar a súa faceta de humorista15.

			Hai que destacar que, aínda que despois será crítico coa súa traxectoria, a primeira reacción de Ramón Piñeiro cara ao novo Instituto está dentro da liña posibilista que máis adiante definirá nos seus propios proxectos. Nun intercambio de cartas con Filgueira Valverde a comezos do ano 1944, interrógao sobre a natureza da institución, un intercambio de información do que o propio Piñeiro conclúe: «Aunque no se trata de un intento tan optimista como yo me había figurado no cabe duda que ese Instituto puede patrocinar iniciativas valiosas y obras de bastante empeño, pues al menos contará con las necesarias facilidades y recursos de carácter oficial» (apud Alonso Girgado et al., 2009: 22). Nese sentido, resulta evidente que, nunha data tan temperá como 1944, a perspectiva culturalista estaba xa presente en Piñeiro, ademais de que non se descartaba, polo menos de portas para fóra, a utilidade que un apoio por parte do Estado franquista podía representar para estas posibilidades.

			1.2.3. Patronato Rosalía de Castro

			Outra das institucións aparecidas neste período é o Patronato Rosalía de Castro, unha organización de suma importancia no que corresponde á xestión do imaxinario colectivo que representa a figura da gran poeta galega. O seu punto de partida é a adquisición en 1946, polos comerciantes composteláns Xosé Villar Granjel e Xosé Mosquera Pérez, da casa da Matanza en Padrón, unha das vivendas coñecidas da autora e que se atopaba naquel momento nunha situación de abandono. A compra é efectuada por dous particulares coa única intención de recuperar «o máximo Santuario da Galeguidade» (Beiras, 1995: 81), pero coa participación nas xestións de compra-venda e o consello doutras persoas da burguesía compostelá. Unha delas, Manuel Beiras (Beiras, 1995: 81), será a que propoña a creación dun padroado para a xestión do legado cultural. O 4 de agosto de 1947, o xornal compostelán La Noche (Mosquera Pérez/Rey Alvite, 1947: 4) fai unha entrevista a Mosquera Pérez, na que este confesa que a manobra buscaba adiantarse a unha iniciativa do Centro Galego de Bos Aires. Ao mesmo tempo, a importancia da emigración no proxecto tamén se deixa notar na perspectiva de financiamento do mesmo.

			O primeiro documento de constitución data do 15 de novembro de 1947, aínda que pode considerarse como unha manifestación de vontade que non ten validez legal até 1949, tras ser aceptada polo franquismo e constituída formalmente nun acto con numerosa presenza de autoridades políticas, eclesiásticas e universitarias. Ao día seguinte, o bispo Xosé Souto Vizoso oficia a tradicional misa pola autora, na que o sermón será en lingua galega (Baliñas, 1987b: 19).16

			A orientación dos seus impulsores é case exclusivamente galeguista17, se cadra cunha certa orientación do galeguismo católico, incluídos antigos membros de Dereita Galeguista, algo tamén explicábel polas características do feito e a natureza dalgún dos protagonistas18. Da mesma forma, os seus primeiros estatutos inclúen unha mestura de representantes institucionais, organizacións da emigración, descendentes da poeta e os primeiros impulsores da iniciativa. Unha estratexia que procura unir entidades cun marcado carácter galego con outras de titularidade estatal e dirixidas, obviamente, polo franquismo. Destaca tamén o recoñecemento aos centros da emigración, naquela altura cun protagonismo elevado de exiliados políticos, cousa que implica unha referencia á disgregación do eventual suxeito político galego. Ao mesmo tempo, porén, resulta claro que a estratexia naquela altura dista de compartir o resistencialismo dalgúns dos representantes da emigración, e apela ás escasas institucións coas que a cultura galega pode contar, sinaladamente a Real Academia Galega e o Instituto Padre Sarmiento –ao que se lle recoñece, por tanto, a lexitimidade que Castelao lle nega desde o exilio (Castelao, 1949: 177)–.

			Hai que destacar que é baixo o mandato do primeiro presidente, Luís Iglesias, cando Ramón Piñeiro é contratado como secretario do Patronato, o que representa o seu primeiro traballo tras saír da cadea en 1949 e ao que accede pola proposta de varios dos galeguistas que forman parte da institución (Piñeiro: 2002: 105-106). Moi probabelmente conte moito nesta escolla o peso simbólico do autor, que entra en prisión tras facer de enlace co exilio para conseguir a representación de Castelao no goberno de Giral. Ao mesmo tempo, este feito denota a profunda relación que existe entre a actividade cultural e a política, ao colocar un cargo da clandestinidade dentro dunha iniciativa que ten unicamente un valor de imaxinario ou de representación simbólica. Significativamente, Piñeiro abandonará o cargo para aceptar o de director literario de Galaxia tras a súa fundación en xullo do ano 1950. Un posto tamén remunerado, a pesar da precariedade coa que bota a andar a editora.

			En 1951 sucede a Luís Iglesias na presidencia Juan Gil Armada, Marqués de Figueroa. Nesta época incorpóranse ás actividades do Patronato persoas vinculadas estreitamente con Galaxia como Gómez-Román (vicepresidente da editorial) ou García-Sabell. Parte das complexas relacións entre a reivindicación galeguista e a necesidade de institucionalización quedan explicitadas no relato que Carlos Baliñas (1987b: 137) fai das posibilidades de financiamento público que chegaron da man de Antonio Gallego Burín, falanxista e Director General de Bellas Artes. Mosquera Pérez aceptaría a axuda (un cuarto de millón de pesetas) para desviala despois á restauración do Panteón de Galegos Ilustres. En carta de 31 de maio de 1958 explícalle ao político esta manobra, deixando claro que tiña que dar prioridade á axuda e aos desexos das comunidades do exterior (apud Baliñas, 1987b: 138). O propio Juan Gil Armada tería referendado esta postura e o papel da emigración na institución. Sería por tanto esta intensa relación entre os galeguistas conservadores do interior e as comunidades emigrantes o que impediría que a institución explotase de forma máis decidida a súa vinculación co réxime. A pesar disto, tras a viaxe de Mosquera Pérez a Buenos Aires no ano 1959 para recadar novas partidas económicas cun éxito escaso, a presenza da emigración e a importancia das súas contribucións iranse reducindo paulatinamente na década dos 60.

			O propio Mosquera Pérez ostenta a presidencia entre 1961 e 1964, ano no que é sucedido por Octavio Sanmartín Domínguez. En 1970 o médico e galeguista cristián Agustín Sixto Seco accede ao cargo marcando unha certa conquista por parte dos eidos próximos a Galaxia, que desde a lexitimidade concedida inicialmente19, fora achegando persoas próximas á institución durante os anos 50, 60 e 70. É baixo a presidencia de Sixto Seco cando se leva a cabo unha política posibilista que explora as relación coa ditadura. A actitude dos responsábeis do Patronato ante a masiva subscrición que posibilita a apertura da Casa-Museo ten sido analizada por Miguélez-Carballeira (2013a: 219-234), sinalando a desactivación da reivindicación popular e o pacto, cada vez máis evidente, que os seus promotores están estabelecendo co réxime, ao que non é allea a reconversión do mito rosaliano en termos de consenso.

			A figura de Rosalía de Castro, cunha importante obra relevante para a literatura en castelán, facía parte do canon literario franquista e representaba unha ponte simbólica para crear un papel subalterno e compatíbel no marco dese posíbel rexionalismo falanxista. De feito, en data tan temperá como 1941, a Imprenta do Seminario Conciliar de Santiago de Compostela edita, para a Libraría Galí da mesma cidade, unha versión de Cantares Gallegos, algo que, en certa medida demostra que a obra de Rosalía de Castro é aceptada sen trauma polo nacional-catolicismo, facendo, evidentemente, unha lectura interesada e parcial. Ao mesmo tempo, moitas das interpretacións da autora en termos de lirismo e sentimentalidade facían parte, pouco máis ou menos, da mesma noción lírico-folclórica que o franquismo viña reservando para a lingua galega na posguerra. Pola súa parte, Galaxia tamén disputará o imaxinario rosaliano a través da súa propia actividade editorial, acollendo no seu proxecto obras como o libro colectivo 7 ensayos sobre Rosalía (1952), recoñecendo o papel da autora no canon da literatura galega e vinculando a súa principal construción filosófica, a saudade, á obra da poeta.

			1.2.4. La Noche e o Suplemento del Sábado

			Dentro da recuperación institucional, debemos facer unha mención á aparición en 1946 do xornal compostelán La Noche. O uso da lingua galega non permaneceu alleo á prensa, nin durante a guerra nin na inmediata posguerra, aínda que o seu uso foi limitado maiormente, como xa mencionamos, a contidos poéticos e de tipo folclórico, unha dinámica na que non faltaron caracterizacións negativas. Ao mesmo tempo, a destrución das empresas editoriais e xornalísticas galeguistas e a expropiación ou sometemento á liña editorial dos sublevados do resto significou a desaparición da maior parte do xornalismo en clave galega. As cabeceiras existentes na década dos corenta son simples extensións da prensa local, que conceden escasa presenza, non só á lingua galega, senón á dimensión colectiva do país.

			Nese sentido, cabe destacar o papel que ten o xornal La Noche, creado como refundación de El Compostelano, xornal vespertino e católico, que pasa a propiedade da empresa Editorial Compostela e queda baixo a dirección de José Goñi, xornalista de orixe vasca. José Goñi non é un desafecto do réxime, pero a súa condición de carlista guipuscoano fai aflorar unha das correntes particulares deste movemento dentro da relativa diversidade ideolóxica que caracterizara o bando vencedor. O carlismo de Goñi recoñece ese rexionalismo monárquico que atopa unha fecunda conexión co ambiente do galeguismo que sobrevive na posguerra. Desta forma, xa desde o seu primeiro número, La Noche representa unha mudanza destas circunstancias, acollendo a lingua galega como parte do proxecto xornalístico, ben é certo que nun lugar secundario e preferentemente relacionado cos contidos culturais, pero nunha mudanza de paradigma relevante. Ao mesmo tempo, o xornal manifesta en diversas ocasións a súa vocación de ser o xornal «de Galicia» (Alonso Girgado et al., 1996b: 92), algo que vai máis alá da retórica e responde a unha estratexia empresarial que trata de espallarse por todas as cidades galegas, máis alá do eixo Compostela-Ferrol que dominaba o grupo empresarial ao que pertencía. O xornal chegará mesmo a ter, en determinados momentos, edicións individualizadas para cada unha das provincias galegas. Esta característica tamén favorece a aparición nas súas páxinas de temas relativos a Galiza e á cultura galega, mesmo estando redactados por vontade, prudencia ou imperativo, maioritariamente en castelán.

			A importancia da recuperación deste espazo para a lingua galega pode cifrarse no exemplo de Ramón Otero Pedrayo, que publica os seus primeiros artigos en galego da posguerra nas páxinas do xornal (Borobó en Alonso Girgado et al., 1996b: 26), no que ten, por petición de Goñi, unha columna fixa chamada «Parladoiro», que finaliza por presións da burguesía compostelá sobre o director do xornal (Borobó apud Alonso Girgado et al., 1996b: 26). Non é a única pluma galeguista que pasa polo xornal, que goza dunha certa afluencia de colaboradores próximos á ideoloxía, algúns deles asinando con pseudónimo por prudencia política20. O máis destacábel, pola súa mocidade e polo traballo que fai dende entón, é o de Fernández del Riego, que chega a ser moi apreciado por Goñi e conta tamén cunha sección periódica, sempre baixo o pseudónimo de Salvador Lorenzana. Por outra parte, é destacábel tamén a colaboración inicial no medio, na sección de cultura, de Antonio Couceiro Freijomil, que mesmo representando unha posición oposta ao do galeguismo resistente, virou o seu traballo como crítico e erudito cara ao territorio galego. Ao lado deste, outras figuras que, sen destacar por unha postura próxima ao galeguismo, tomaron a cultura galega en consideración.

			A importancia desta faceta cultural galega no xornal acompaña toda a súa traxectoria, até o final do proxecto en 1967. A relevancia do medio para a crítica e a cultura galegas, así como o seu papel na reconstrución da edición galega de posguerra, pódense notar nas numerosas mencións que acompañan este traballo. Porén, dentro desa longa traxectoria hai que destacar de forma especial o papel dedicado á lingua e cultura galegas no período 1946-1950, previo á fundación de parte das editoras galegas e nun contexto no que a animadversión cara á cultura galega, polo menos na súa faceta menos folclórica, era aínda patente. Nese período, concretamente en 1949, créase o Suplemento del Sábado, unha addenda semanal ao xornal que se ocupa de temas culturais e no que participan, de forma moi decidida, unha parte importante dos actores culturais do momento. Segundo o relato de Emilio Álvarez Blázquez (1981: 90) é Goñi quen encarga a Francisco Fernández del Riego e Xaime Isla Couto a xestión do suplemento, sabedor das inclinacións galeguistas dos mozos, aínda que coa recomendación de que o levasen «con xeito e amodiño» (Álvarez Blázquez, 1981: 90). Así acontece durante 16 números, entre o 15 de outubro de 1949 e o 28 de xaneiro de 1950. Cos seus contidos, bilingües pero cunha relevante presenza da lingua galega para o momento, os seus xestores tratan de atender todas as facetas culturais da galeguidade, desde o folclore, a crítica de literatura contemporánea (na que destaca a participación de Ricardo Carvalho Calero, baixo o pseudónimo de Fernando Cadaval), ou mesmo a tradución, sinaladamente de poemas. En certo sentido, o que acontece no Suplemento é un antecedente de moitas das políticas que se seguirán posteriormente para Galaxia, en concreto nas súas tentativas de crear unha publicación periódica.

			Na súa liña editorial combínase, por unha banda, unha tentativa de recuperación do pasado que apunta directamente á Xeración Nós, da que conseguen reunir colaboracións das súas tres figuras representativas: Otero Pedrayo, Florentino Cuevillas e un Vicente Risco do que chegan a publicar algún texto de ton galeguista21, aínda que redactado en castelán e asinado unicamente como R22. A ideoloxía cultural da Xeración Nós forma parte tamén do espírito do proxecto, algo que se nota, por exemplo, no europeísmo militante que trata de mostrar a cultura galega nun diálogo permanente cos pobos de Europa. Unha pequena mostra disto pode ser a sección dedicada ao aniversario de Miréio, de Frédéric Mistral, que conta tamén

